הוביל את אחותו לחורשה, היכה אותה בפטיש, הוסיף עוד 11 מכות - ואז הצית, עד שווידא שהיא מתה : פרקליטות מחוז צפון הגישה הבוקר (יום א') לבית המשפט המחוזי בנצרת כתב אישום נגד חוסין יוסף רחאל, בן 22 מבית זרזיר שבצפון, בגין רצח אחותו רנין, חטיפה לשם רצח, הצתה וחבלה בכוונה מחמירה - רק בגלל "שלא אהב את אורח חייה".

רנין רחאל. נרצחה במכות פטיש

חוסין רחאל. ניפץ את גולוגולתה של אחותו באמצעות פטיש

מכתב האישום, שהוגש באמצעות עו"ד ויאאם קבלאוי ועו"ד יעל שוחט, עולה כי הנאשם החליט לרצוח את אחותו רנין, לאחר שעזבה את בית המשפחה וניהלה אורח חיים "שלא היה לרוחו".

לשם כך, ב-12 בינואר השנה הצטייד חוסין בפטיש ובחומר דליק, הגיע לאזור הסמוך לכפר משהד שבו שהתה אחותו, וחטף אותה בכוח. בהמשך הוביל אותה הנאשם לחורשה הסמוכה ליישוב חנתון, ושם היכה אותה בפטיש עד שנפלה ארצה, ואז הוסיף 11 מכות פטיש לראשה עד שניפץ את גולגולתה. לאחר מכן שפך הנאשם את החומר הדליק על הקורבן, הציתה ונמלט מהמקום.

בנוסף מגולל כתב האישום אירוע קודם שבמהלכו דרס הנאשם את אחותו באמצעות רכב בכוונה לגרום לה לחבלה חמורה, שבגינו הוכרז כדרוש חקירה והוצא נגדו ונגד בני משפחה נוספים צו הגנה. הפרקליטות ביקשה מבית המשפט לעצור את הנאשם עד לתום ההליכים המשפטיים נגדו.

חוסין רחאל. קרוב משפחתו: "כולנו גאים בך"

עו"ד שמואל ברזאני המייצג את הנאשם

"כל מה שנכתב בכתב האישום זה שקרים", טען מוסא אלהיב, קרוב המשפחה של האחים. "חוסין לא רצח אותה ולא מעורב בעניין. המשטרה היא שאחראית לרצח הזה". גם קרוב משפחה נוסף מתח ביקורת על המשטרה: "לא הייתה לאף אחד כוונה לרצוח אותה. עדיף שיחפשו אחר הרוצח האמיתי ושיפסיקו להפיץ שקרים". קרוב משפחה שלישי אמר לנאשם בתוך אולם בית המשפט: "חוסין, כולנו גאים בך".

עו"ד שמואל ברזאני, המייצג את הנאשם, אמר: "מדובר באירוע מאוד קשה, אבל אנחנו צריכים ללמוד את חומר הראיות. יש לנו לפחות ידיעות מסביב על אפשרויות אחרות לאירוע הזה. היו גם מעורבים אחרים בפרשה. נלמד את הכול ונענה בזמן". הוא הוסיף כי "הנאשם שיתף פעולה עד כמה שהוא יכול, כי הוא לא מעורב. אם הוא לא מעורב, אז הוא לא יכול לדעת מה קרה במהלך האירוע".